Temeljem članka 19. Zakona o lokalnoj i područnoj (regionalnoj) samoupravi ("Narodne Novine" broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19, 144/20), članka 35. Statuta Općine Ližnjan-Lisignano ("Službene novine Općine Ližnjan-Lisignano" broj 02/21, 07/23), Općinsko Vijeće Općine Ližnjan-Lisignano, na svojoj sjednici održanoj dana 19. prosinca 2024. godine, donosi

**DRUŠTVENI PROGRAM OPĆINE LIŽNJAN-LISIGNANO**

**ZA 2025. GODINU**

**Članak 1.**

Društveni program Općine Ližnjan-Lisignano sadrži programe javnih potreba u društvenim djelatnostima. Za ostvarenje Društvenog programa u 2025. godini Proračunom Općine Ližnjan-Lisignano osigurat će se **1.142.347,11 EURA** .

Utvrđivanje javnih potreba i pojedinačnih programa utvrđuje se u skladu s odredbama posebnih zakona, navedenih u

pojedinim programima, kojima se uređuje obavljanje navedenih djelatnosti.

Društveni program obuhvaća:

1. Program javnih potreba u predškolskom odgoju
2. Program javnih potreba u školstvu
3. Program javnih potreba u kulturi
4. Program javnih potreba u sportu
5. Program neprofitnih organizacija i organizacija civilnog društva

**1. PROGRAM JAVNIH POTREBA U PREDŠKOLSKOM ODGOJU**

**Članak 2.**

Predškolski odgoj je djelatnost od osobitog značaja i društvenog interesa. Pretežno je regulirana Zakonom o predškolskom odgoju i obrazovanju („Narodne novine” br. 10/97, 107/07, 94/13, 98/19, 57/22, 101/23) te obuhvaća programe odgoja, obrazovanja, zdravstvene zaštite, prehrane i socijalne skrbi koja se ostvaruje u dječjim vrtićima, sukladno zakonu.

Za ostvarenje Programa javnih potreba u predškolskom odgoju u Općini Ližnjan-Lisignano za 2025. godinu, kroz proračun se osiguravaju sredstva u visini od **735.956,00 EURA,** te se isti provodi kroz:

**1.1.** Predškolsku ustanovu Dječji vrtići Bubamara Ližnjan-Scuole dell infanzia Coccinella Lisignano, čiji je osnivač Općina Ližnjan-Lisignano.

**1.1.1.** Općinskim Proračunom za 2025. godinu osigurava se **397.282,00 EURA** za DV Bubamara za sljedeće izdatke:

* 364.117,00 EURA - izdaci za plaće i ostale rashode za djelatnike DV Bubamara
* 30.830,00 EURA- izdaci za materijalne rashode te
* 2.335,00 EURA - za nabavu nefinancijske imovine.

Sukladno obvezujućim uputama za izradu proračuna JLP(R)S-a, u proračun se obavezno uvrštavaju i rashodi pod:

**1.1.2.** Dječji vrtići Bubamara – rashodi poslovanja, u iznosu od **98.674,00 EURA**, te je za isti iznos u proračun uvrštena i stavka vlastitih prihoda dječjeg vrtića "Bubamara".

Od navedenog za materijalne rashode osiguravaju se sredstva u iznosu:

* 93.664,00 EURA za materijalne rashode (od čega najveći dio čine rashodi za materijal i energiju u iznosu od 58.874,00 EURA, rashodi za usluge u iznosu od 30.390,00 EURA, ostali nespomenuti rashodi poslovanja u iznosu od 2.750,00 EURA i naknade troškova zaposlenima u iznosu od 1.650,00 EURA)
* 1.510,00 EURA za financijske rashode, te
* 3.500,00 EURA zua nabavu nefinancijske imovine.

DV Bubamara -Scuole dell`i nfanza Coccinella, obavlja djelatnost u matičnoj ustanovi u Ližnjanu (Brajdice 8) i u pordručnom uredu u Šišanu (Ul. Girodana Dobran 16). Predškolske ustanove DV Bubamara provodi svoj program kroz osiguravanje što kvalitetnije usluge ranog i predškolskog odgoja i obrazovanja korisnika. Ciljevi programa su unapređivanje kvalitete odgojno-obrazovnog rada konstantnim ulaganjem u edukacije djelatnika, osiguravanje čimbenika u cilju razvoja djetetove emocionalne, tjelesne, obrazovne i socijalne dobrobiti.

U vrtić je u predškolskoj godini 2023./2024. godini ukupno upisano 87 djece, raspoređenih u četiri vrtićke i jednu jasličku skupinu. Prema financijskom planu za 2025. godinu, broj planiranih popunjenih radnih mjesta ukupno iznosi 14, od toga 10 odgojitelja na puno radno vrijeme, 1 zamjenica ravnateljice te 3 spremačice/servirke.

Navedeni izdaci detaljno su razrađeni u posebnom dijelu proračuna za 2025. godinu.

**1.2.** Ostale predškolske ustanove - izvan područja Općine Ližnjan-Lisignano

Po otvaranju centralne zgrade vrtića u Ližnjanu i nadalje je potrebno osigurati sredstva za smještaj jasličkog uzrasta predškolske djece i vrtićke djece koja po popunjenju kapaciteta ustanove se smještaju u ostale predškolske ustanove izvan područja Općine Ližnjan-Lisignano (tzv. vanjske ustanove, odnosno predškolske ustanove drugih osnivača), sufinanciraju se sukladno posebnoj Odluci, dok pojedini korisnici ostvaruju pravo na potpuno financiranje temeljem socijalnog statusa te je za ove potrebe planirano **240.000,00 EURA** u proračunu za 2025. godinu, sukladno broju izdanih suglasnosti o sufinanciranju za boravak djece u navedenim predškolskim ustanovama, odnosno izdanim pojedinačnim Rješenjima kojima se odobrava potpuno financiranje smještaja djece u predškolskim ustanovama temeljem socijalnog statusa korisnika – roditelja (Korisnici Zajamčene Minimalne Naknade).

Sredstva utvrđena programima 1.1. i 1.2. isplaćuju se nositeljima programa prema vjerodostojnoj dokumentaciji, ispostavljenim računima, obračunima i sl., odnosno sukladno Zakonu o proračunu i drugim pozitivnim propisima.

**2. PROGRAM JAVNIH POTREBA U ŠKOLSTVU**

**Članak 3.**

**2.1.** Školsko obrazovanje

Zakonom o odgoju i obrazovanju u osnovnoj i srednjoj školi („Narodne novine” br. 87/08, 86/09, 92/10, 105/10 - ispravak, 90/11, 05/12, 16/12, 86/12, 126/12-pročišćeni tekst, 94/13, 136/14-RUSRH, 152/14 i 07/17, 68/18, 98/19, 64/20, 151/22) regulirana je djelatnost osnovnog i srednjeg odgoja i obrazovanja u javnim ustanovama. Ona obuhvaća opće obrazovanje, različite vrste i oblike obrazovanja, osposobljavanja i usavršavanja, druge oblike obrazovanja djece i mladih te obrazovanje odraslih osoba.

Državnim pedagoškim standardom osnovnoškolskog sustava odgoja i obrazovanja u RH utvrđuju se minimalni infrastrukturni, financijski i kadrovski uvjeti za ostvarivanje i razvoj djelatnosti i podjednaki uvjeti za ujednačeni razvoj osnovnog školstva na čitavom području Republike Hrvatske.

Člankom 143. Zakona o odgoju i obrazovanju u osnovnoj i srednjoj školi („Narodne novine” br. 87/08, 86/09, 92/10, 105/10 - ispravak, 90/11, 05/12, 16/12, 86/12, 126/12-pročišćeni tekst, 94/13, 136/14-RUSRH, 152/14 i 07/17, 68/18, 98/19, 64/20, 151/22) utvrđene su financijske obveze jedinica lokalne i područne (regionalne) samouprave i isti glasi:

(1)U proračunu jedinice lokalne i područne (regionalne) samouprave osiguravaju se sredstva za financiranje škola čiji je osnivač Republika Hrvatska ili jedinica lokalne i područne (regionalne) samouprave i to za:

1. prijevoz učenika osnovnih škola,

2. brisan,

3. naknade za prijevoz na posao i s posla radnicima srednjoškolskih ustanova,

4. ostala materijalna prava ugovorena kolektivnim ugovorom osim materijalnih prava navedenih u članku 142. stavku 1. točki 2. istog Zakona,

5. materijalne i financijske rashode škola koji obuhvaćaju i rashode za materijal, dijelove i usluge tekućeg i investicijskog održavanja,

6. rashode za izgradnju, dogradnju i rekonstrukciju školskog prostora te opremanje školskih ustanova prema standardima i normativima koje propisuje ministar, a u skladu s državnim pedagoškim standardima.

(2) Vlada Republike Hrvatske može, sukladno raspoloživim sredstvima državnog proračuna, za svaku školsku godinu donijeti odluku o financiranju, odnosno sufinanciranju prijevoza za učenike srednjih škola.

(3) Za svrhu iz stavka 2. ovoga članka Vlada Republike Hrvatske će odlukom utvrditi mjerila i kriterije na temelju kojih će se ostvarivati pravo na financiranje, odnosno sufinanciranje

prijevoza

(4) Vlada Republike Hrvatske može, sukladno raspoloživim sredstvima državnog proračuna, za svaku školsku godinu donijeti odluku o financiranju, odnosno sufinanciranju prehrane za učenike osnovnih škola.

(5) Za svrhu iz stavka 4. ovog članka Vlada Republike Hrvatske će odlukom utvrditi mjerila i kriterije na temelju kojih će se ostvarivati pravo na financiranje, odnosno sufinanciranje prehrane učenika osnovnih škola.

(6) U proračunu jedinice lokalne i područne (regionalne) samouprave osiguravaju se srsedstva potpore za sufinanciranje smještaja i prehrane učenika u učeničkim domovima.

(7) U proračunu jedinice lokalne i područne (regionalne) samouprave mogu se osigurati i sredstva za sufinanciranje:

1. programa rada s darovitim učenicima,

2. obrazovanja učenika na jeziku i pismu nacionalnih manjina,

3. opremanja škola kabinetskom, didaktičkom i informatičkom opremom,

4. opremanje škola računalnim programima,

5. opremanja školskih knjižnica obveznom lektirom,

6. programa od zajedničkog interesa za djelatnost školstva (sustav informiranja, stručno-

pedagoški časopisi, stručne knjige, programi ustanova i stručnih udruga, obljetnice i

manifestacije, programi izvannastavnih aktivnosti) i

7.škola kojima je osnivač druga fizička ili pravna osoba u kladu s kriterijima koje donosi

lokalna i područna (regionalna) samouprava.

(8) Jedinica lokalne i područne (regionalne) samouprave može utvrditi i šire javne potrebe u školstvuza koja sredstvaosigurava svojim proračunom, i to za:

1. plaće i naknade plaća s doprinosima na plaće radnicima koji rade u produženom ili

cjelodnevnom boravku osnovne škole,

2. plaće i naknade plaća s doprinosima na plaće radnicima koji rade u programima koji se

provode u nenastavne dane,

3. ostale rashode za radnike koji rade u produženom ili cjelodnevnom boravku osnovne škole

koji su ugovoreni kolektivnim ugovorima,

4. ostale rashode za radnike koji rade u programima koji se provode u nenastavne dane koji

su ugovoreni kolektivnim ugovorima,

5. naknade prijevoza na posao i s posla radnicima koji rade u programima koji se provode u

nenastavne dane,

6. troškove stručnih timova koji školi pružaju pomoć za rad s učenicima s teškoćama,

7. troškove premija osiguranja škola od odgovornosti prema trećim osobama.

(9) Vlada Republike Hrvatske svake godine, istodobno kada utvrđuje prijedlog državnog proračuna, utvrđuje kriterije i mjerila za osiguravanje minimalnog financijskog standarda radi ostvarivanja javnih potreba iz stavka 1. ovog članka.

Općina Ližnjan-Lisignano sukladno svojim zakonskim obvezama te proračunskim mogućnostima u 2025. godini u svom proračunu osigurava sredstva za financiranje javnih potreba za školsko obrazovanje u ukupnom iznosu od **141.965,00 EURA**.

Od ukupno navednih sredstava, za sufinanciranje materijalnih troškova produženog boravka u osnovno školskim ustanovama predviđeno je:

* 114.500,00 EURA (područni odjeli OŠ "Dr. Mate Demarina", OŠ "Šijana" i OŠ "Giuseppina Martinuzzi"),
* 265,00 EURA predviđeno za poklone, odnosno nagrade uspješnim učenicima s područja Općine Ližnjan – Lisignano,
* 25.000,00 EURA predviđeno za nabavku didaktičke opreme, te opreme za nastavu i sport osnovnih škola,
* 500,00 EUR namijenjeno sufinanciranju tiskanja školskog lista Cvrčak OŠ „Dr. Mate Demarin”,
* 700,00 EURA namijenjeno je sufinanciranju programu eko škole „Dr. Mate Demarin”, PO Šišan.
* Iznos od 1.000,00 EURA predstavlja stavku nagrađivanja izvrsnosti učenika srednjih škola i studenata, sukladno posebnom Pravilniku.

Dodatno se kroz Socijalni program Općine Ližnjan-Lisignano za 2025. godinu osiguravaju sredstva za:

- prijevoz učenika sukladno članku 143. Zakona,

- sufinanciranje programa produženog boravka učenika osnovnih škola,

- sufinanciranje osnovnoškolskih udžbenika, odnosno drugih obrazovnih materijala temeljem odredbi posebne Odluke,

- studentske stipendije temeljem odredbi posebnog Pravilnika.

**3. PROGRAM JAVNIH POTREBA U KULTURI**

**Članak 4.**

Sukladno odredbama Zakona o kulturnim vijećima i financiranju javnih potreba u kulturi, članka 5., stavka 1. i 2. („Narodne novine“ br. 83/22), Predstavničko tijelo jedinice lokalne i područne (regionalne) samouprave programom utvrđuje javne potrebe u kulturi na temelju svojih interesa, a dodjelom sredstava osigurava se ravnomjeran kulturni razvitak.

Za navedeni program planira se **111.600,00 EURA** u proračunu za 2025. godinu.

Sredstva su namijenjena za :

3.1. Organiziranje i sufinanciranje kulturnoumjetničkih manifestacija 30.500,00 EURA,

3.2. Javne potrebe u kulturi – sufinanciranje programa udruga 46.100,00 EURA,

3.3. Manifestacija Dani orada i Kalamara 15.000,00 EURA,

3.4. Božićna kuća djeda božićnjaka radionice i predstave 10.000,00 EURA**,**

3.5. Tradicionalna pučka fešta-Martinje 2.500,00 EURA,

3.6. Obilježavanje dana žena-cvijeće i prigodni program 3.000,00 EURA,

3.7. Tradicionalno obilježavanje 1.svibnja -praznik rada 4.500,00 EURA

Sredstva iz točke 3.1. i 3.7. će se isplaćivati temeljem zaključenih ugovora, prethodno dostavljenih zamolbi ili/i temeljem dostavljenih računa korisnika programa, odnosno sudionika manifestacije i slično. Općina Ližnjan-Lisignano u 2025. godini namjerava temeljem zakonskih propisa u suradnji s Turističkom zajednicom i tradicionalnim organizatorima sufinancirati kulturne manifestacije i koncerte koji predstavljaju tradicionalne i uvriježene općinske manifestacije-programe. Kako se unaprijed ne mogu odrediti konačni troškovi svake pojedinačne manifestacije, za iste je predviđena zajednička stavka s koje će se iste financirati prema stvarnim troškovima.

Sredstva iz točke 3.2. namijenjena su projektima, programima, manifestacijama i aktivnostima udruga i drugih organizacija civilnog društva iz prioritetnog područja kulture, koja će se dodijeliti korisnicima (prijaviteljima) putem javnog natječaja za financiranje programa/projekata koje provode udruge u 2025. godini. S korisnicima čiji prijavljeni projekti/programi budu izabrani za financiranje na javnom natječaju, zaključit će se ugovor o financiranju, te će im se odobrena financijska sredstva za provedbu projekta/programa isplaćivati sukladno ugovorenom modelu isplate.

Sredstva iz točke 3.5. će se isplaćivati temeljem zaključenih ugovora, prethodno dostavljenih zamolbi ili/i temeljem dostavljenih računa korisnika programa, odnosno sudionika manifestacije i slično. Općina Ližnjan-Lisignano tijekom mjeseca listopada 2025. godini namjerava temeljem zakonskih propisa u suradnji s Turističkom zajednicom i tradicionalnim organizatorima sufinancirati i utemeljiti Dane Orada i Kalamara kao tradicionalnu pučku feštu u cilju razvoja turizma i ugostiteljstva i u post sezonskom vremenu.

Sredstva iz točke 3.6. i 3.7. će se isplaćivati temeljem zaključenih ugovora, prethodno dostavljenih zamolbi ili/i temeljem dostavljenih računa korisnika programa, odnosno sudionika manifestacije i slično. Općina Ližnjan-Lisignano tijekom mjeseca prosinca pred blagdanske dane namjerava organizirati predstave i radionice za djecu, u suradnji sa dječjim vrtićem Bubamara.”

**4. PROGRAM JAVNIH POTREBA U SPORTU**

**Članak 5.**

Sukladno Zakonu o sportu („Narodne novine” broj 141/22), sredstva kojima jedinice lokalne i područne (regionalne) samouprave pomažu obavljanje sportskih djelatnosti, između ostalih čine prihode i osnovu financiranja sporta.

U članku 75., Zakona o sportu navodi se sljedeće:

(1) Odluku o korištenju sredstava za financiranje javnih potreba u sportu na razini lokalne odnosno područne (regionalne) samouprave donosi predstavničko tijelo jedinice lokalne i područne (regionalne) samouprave.

(2) Javne potrebe u sportu za koje se sredstva osiguravaju iz proračuna jedinica lokalne i područne (regionalne) samouprave su:

– poticanje razvoja i promocija sporta

– provođenje sportskih aktivnosti djece, mladeži i studenata

– djelovanje sportskih udruga, sportskih zajednica i sportskih saveza

– sportska priprema, domaća i međunarodna natjecanja te opća i posebna zdravstvena zaštita sportaša

– školovanje i osposobljavanje stručnog kadra u sportu

– zapošljavanje osoba za obavljanje stručnih poslova u sportu

– sportska stipendija

– sportskorekreativne aktivnosti građana

– sportske aktivnosti djece s teškoćama u razvoju te parasportaša i gluhih sportaša

– planiranje, izgradnja, održavanje i korištenje sportskih građevina značajnih za jedinicu lokalne i područne (regionalne) samouprave.

(3) Predstavničko tijelo jedinice lokalne i područne (regionalne) samouprave donosi godišnji program javnih potreba u sportu.

(4) Program javnih potreba u sportu predlažu i provode sportska zajednica te školski i akademski sportski savez u jedinici lokalne i područne (regionalne) samouprave u kojoj su osnovani.

(5) Ako na području jedinice lokalne i područne (regionalne) samouprave nije osnovana sportska zajednica ili školski te akademski sportski savez, o provođenju programa javnih potreba iz ovoga članka odlučuje jedinica lokalne i područne (regionalne) samouprave, sukladno ovom Zakonu i općim aktima jedinica lokalne i područne (regionalne) samouprave.

(6) Tijelo jedinica lokalne i područne (regionalne) samouprave nadležno za sport prati i nadzire izvršenje programa financiranja javnih potreba u sportu i prati korištenje i utrošak sredstava za te programe.

(7) Jedinice lokalne i područne (regionalne) samouprave općim aktom na prijedlog sportske zajednice te školskog i akademskog sportskog saveza, u dijelu programa koji provode i ako su osnovani u toj jedinici lokalne i područne (regionalne) samouprave, detaljnije propisuju kriterije financiranja javnih potreba u sportu, mjerila za osiguranje sredstava, metodologiju i rokove za izradu i dostavu prijedloga programa javnih potreba, način izvršavanja programa javnih potreba, način i rokove izvještavanja o provedbi programa javnih potreba te metodologiju izrade financijskih planova korisnika javnih potreba u sportu.

Ukupna sredstva za Program javnih potreba u sportu za 2025. godinu iznose **93.950,00 EURA.** Sredstva u iznosu od 92.620,00 EURA namijenjena su sufinanciranju programa i projekata udruga i drugih organizacija civilnog društva u prioritetnom području sporta, iznos od 1.330,00 EURA za materijale troškove rada SZOL-a.

**S**redstva namjenjena za programe i rad sportske zajednice će se transferirati sportskoj zajednici, kako bi sukladno zakonskim propisima, temeljem raspisanog i provedenog javnog natječaja, ista bila dodijeljena krajnjim korisnicima (prijaviteljima na javni natječaj), na temelju zaključenih ugovora o financiranju i ugovorenom modelu plaćanja, dok će se donacije direktno transferirati nogometnim klubovima.

**5. PROGRAM OSTALIH NEPROFITNIH ORGANIZACIJA, ZAJEDNICA I USTANOVA (RAZVOJ CIVILNOG DRUŠTVA)**

**Članak 6.**

Zakonom o lokalnoj i područnoj (regionalnoj) samoupravi utvrđena je obaveza jedinica lokalne i područne (regionalne) samouprave za zadovoljavanjem potreba građana od lokalnog značaja u pojedinim djelatnostima.

Programom ostalih neprofitnih udruga, zajednica i ustanova u prioritetnom području razvoja civilnog društva u 2025. godini osiguravaju se sredstva u ukupnom iznosu od **58.876,11 EURA.**

Od ukupno predviđenih sredstava, iznos od 1631,11 eurate 1.000,00eura za obilježavnja petnestogodišnjice rada zaklade namijenjen je Zakladi za poticanje partnerstva i razvoja civilnog društva i realizaciju natječaja za male projekte "Mali projekti za bolje sutra", a temeljem Sporazuma o partnerstvu, KLASA: 023-01/11-01/362, URBROJ: 15-11-1 od dana 12.12.2011. godine.

Iznos od 10.000,00 EUR predviđen je za rad Zajednice Talijana Šišan - Comunita' degli Italiani di Sissano, s kojom će se zaključiti ugovor o izravnoj dodjeli sredstava, sukladno temeljnim aktima Općine Ližnjan-Lisignano, odnosno sukladno Statutu Općine Ližnjan-Lisignano ("Službene novine Općine Ližnjan-Lisignano" br. 02/21, 07/23) i Pravilniku o financiranju javnih potreba Općine Ližnjan-Lisignano ("Službene novine Općine Ližnjan-Lisignano" br. 2A/2017 - drugi dio).

Iznos od 700,00 EUR, temeljem Sporazuma o suradnji koji je zaključen između dvojezičnih gradova i općina na području Istarske Županije, a namjenjeni su promicanju dvojezičnosti i očuvanju talijanskog jezika na području Istarske Županije.

Za razvoj civilnog društva -financiranje udruga predviđen je iznos od 7.645,00 EUR, od čega:

* 3.000,00 EUR biti će dodijeljeno sufinanciranju programa ostalih udruga, temeljem raspisanog javnog poziva za financiranje programa/projekata koje provode udruge u 2025. godini. S korisnicima čiji prijavljeni projekti/programi budu izabrani za financiranje na javnom natječaju, zaključit će se ugovor o financiranju, te će im se odobrena financijska sredstva za provedbu projekta/programa isplaćivati sukladno ugovorenom modelu isplate.
* 4.645,00 EUR za razvoj sustava digitalizacije natječaja za sufinanciranje udruga.

Iznos od 2.900,00 EUR osiguran je za rad župnih ureda na području Općine Ližnjan-Lisignano, sukladno posebnom propisu, odnosno Zakonu o pravnom položaju vjerskih zajednica ("Narodne Novine" br. 83/02, 73/13). 35.000,00 EUR predstavlja stavku kapitalnih donacija te ulaganja za održavanje vjerskih i sakralnih objekata te spomenika kulture na području Općine Ližnjan-Lisignano.

**Članak 7.**

Novčana sredstva iz članaka 2., 3., 4., 5. i 6. doznačuju se korisnicima sukladno pravnim propisima te mogućnostima i ostvarenju prihoda u proračunu Općine Ližnjan-Lisignano (dinamici punjenja proračuna), za koju se općinski Načelnik ovlašćuje da donosi i poduzima sve potrebne mjere koje će očuvati uravnoteženost izvršenja programa.

**Članak 8.**

Ovaj Društveni program Općine Ližnjan-Lisignano za 2025. godinu objaviti će se u „Službenim novinama Općine Ližnjan-Lisignano“ a stupa na snagu 1. siječnja 2025. godine.

KLASA: 550-06/24-01/3

URBROJ: 2163-24-04-24-2

Ližnjan, 19. prosinca 2024. godine

OPĆINSKO VIJEĆE OPĆINE LIŽNJAN-LISIGNANO

PREDSJEDNIK

**Saša Škrinjar**

**O B R A Z L O Ž E NJ E**

**I. OSNOVA DONOŠENJA PROGRAMA**

Temelj za donošenje Društvenog programa Općine Ližnjan za 2025. godinu temelji se na članku 19. Zakona o lokalnoj i područnoj (regionalnoj) samoupravi (“Narodne novine ”, broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19, 144/20), Zakona o Proračunu (''Narodne novine'', broj 144/21) pojedinačnim zakonima kojima se uređuju pojedine djelatnosti, podzakonskim propisima, te općim i pojedinačnim aktima.

**II. SVRHA DONOŠENJA DRUŠTVENOG PROGRAMA OPĆINE**

Svrha Društvenog programa ogleda se u zadovoljavanju javnih potreba u pojedinim djelatnostima koje predstavljaju sastavnice programa, te nije potrebno posebno obrazlagati značaj istih.

**III. SADRŽAJ PROGRAMA OPĆINE**

Sadržaj i obujam društvenog programa općine uvjetovan je zakonskim osnovama, javnim potrebama, planiranim proračunskim sredstvima kao i načinom njegovog provođenja, u cilju udovoljavanja javnih potreba. Sastavnice Društvenog programa :

1. Program javnih potreba u predškolskom odgoju

Predškolski odgoj je djelatnost od osobitog značaja i društvenog interesa. Pretežno je regulirana Zakonom o predškolskom odgoju i obrazovanju („Narodne novine” br. 10/97, 107/07, 94/13, 98/19, 57/22, 101/23) te obuhvaća programe odgoja, obrazovanja, zdravstvene zaštite, prehrane i socijalne skrbi koja se ostvaruje u dječjim vrtićima-predškolskim ustanovama.

1. Program javnih potreba u školstvu proračunom općine planirana su sredstva za:

a) prijevoz učenika osnovnih škola,- koja su naznačena u socijalnom programu općine kao socijalna mjera,   
b) sufinanciranje plaće i naknade plaća s doprinosima na plaće radnicima koji rade u produženom ili cjelodnevnom boravku osnovne škole,  
c) ostale rashode za radnike koji rade u produženom ili cjelodnevnom boravku osnovne škole koji su ugovoreni kolektivnim ugovorima.

Materijalni troškovi produženog boravka učenika osnovnih škola u OŠ "Dr. Mate Demarina" Medulin, OŠ "Šijana" i OŠ "Giuseppina Martinuzzi" u Puli.

1. Program javnih potreba u kulturi

Sukladno odredbama Zakona o kulturnim vijećima i financiranju javnih potreba u kulturi, članka 5. stavka 1. i 2. („Narodne novine“ br. 83/22), Predstavničko tijelo jedinice lokalne i područne (regionalne) samouprave programom utvrđuje javne potrebe u kulturi na temelju svojih interesa, a dodjelom sredstava osigurava se ravnomjeran kulturni razvitak.

1. Program javnih potreba u sportu

Člankom 75. Zakona detaljno su nabrojani programi, odnosno aktivnosti, poslovi i djelatnosti

od značaja za jedinice lokalne i područne (regionalne) samouprave, za koje se sredstva osiguravaju u proračunu, a vezano za javne potrebe u sportu i to su:

* poticanje razvoja i promocija sporta,
* provođenje sportskih aktivnosti djece, mladeži i studenata,
* djelovanje sportskih udruga, sportskih zajednica i saveza,
* sportska priprema, domaća i međunarodna natjecanja te opća i posebna zdravstvena zaštita sportaša,
* školovanje i osposobljavanje stručnog kadra,
* zapošljavanje osoba za obavljanje stručnih poslova u sportu,
* sportska stipendija,
* sportskorekreativne aktivnosti građana,
* sportske aktivnosti osoba s teškoćama u razvoju te parasportaša i gluhih sportaša te
* planiranje, izgradnja, održavanje i korištenje sportskih građevina značajnih za JLP(R)S.

Općina Ližnjan-Lisignano doznačuje sredstva SZOL-u sukladno programu koji isti savez predlaže općinskom vijeću, a općinsko vijeće usvaja te koja sukladno pozitivnim propisima sredstva temeljem natječaja i utvrđenih mjerila raspoređuje se korisnicima za zadovoljavanje javnih potreba u djelatnosti sporta.

1. Program neprofitnih organizacija i organizacija civilnog društva u sebi uključuje najznačajnije vjerske ustanove, zajednice, organizacije nacionalnih manjina, te ostale organizacije koje djeluju na području općine dili one koje se organizacijski nalaze van područja općine ali zadovoljavaju potrebe žitelja općine ili rade za opće dobro.

**IV. FINANCIRANJE**

Za ostvarenje Društvenog programa Općine Ližnjan-Lisignano u 2025. godini planiraju se sredstva u visini od **1.142.347,11** eura. Navedena sredstva osiguravaju se u Proračunu Općine Ližnjan- Lisignano na predviđenim proračunskim pozicijama, te se ujedno visina sredstava za pojedine troškove iščitavaju u samom programu te proračunu.

Po donošenju Društvenog programa Općine Ližnjan-Lisignano potrebno je isti prezentirati putem mrežne stranice općine, kroz adekvatne vidove kao što su organizacije potencijalnih korisnika na području Općine Ližnjan-Lisignano, kako bi se isti mogli upoznati s njegovim sadržajem, mjerilima te predviđenim sredstvima za njegovo izvršavanje.

OPĆINSKI NAČELNIK

**Marko Ravnić**