Temeljem članka 19. Zakona o lokalnoj i područnoj (regionalnoj) samoupravi („Narodne Novine“ broj 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15-ispravak,123/17, 98/19, 144/20), odredbi Zakona o socijalnoj skrbi („Narodne novine“ broj 18/22, 46/22, 119/22, 71/23, 156/23), članka 35. Statuta Općine Ližnjan-Lisignano ("Službene novine Općine Ližnjan-Lisignano" broj 2/21, 7/23), a u svezi s člankom 40. Odluke o socijalnoj skrbi Općine Ližnjan-Lisignano ("Službene novine Općine Ližnjan-Lisignano" broj 04/11), Općinsko Vijeće Općine Ližnjan-Lisignano na svojoj sjednici održanoj dana 19. prosinca 2024. godine donosi

**SOCIJALNI PROGRAM OPĆINE LIŽNJAN-LISIGNANO**

# ZA 2025. GODINU

**I.**

Općina Ližnjan-Lisignano u okviru svog samoupravnog djelokruga utvrđenog Zakonom o socijalnoj skrbi te ostalim pravnim propisima osigurava lokalne potrebe stanovnika u oblasti socijalne skrbi. Ovaj socijalni program utvrđuje njihove oblike i obujam provođenja u 2025. godini. Sredstva za njihovo provođenje osiguravaju se u proračunu Općine Ližnjan-Lisignano.

Riječ je o onim potrebama stanovnika u oblasti socijalne i zdravstvene skrbi koje su zakonodavnim okvirom stavljene u nadležnost jedinica lokalne samouprave, a prije svega to su:

- materijalna zaštita socijalno ugroženog stanovništva,

* zaštita starijih osoba,
* zaštita invalidnih osoba,
* zaštita drugih odraslih osoba sa specifičnim potrebama socijalne skrbi i drugih oblika zaštite,
* zaštita braka i obitelji,
* zaštita djece i mladeži,
* javno zdravlje i zdravstvena skrb posebno ugroženih kategorija stanovništva,
* prevencija i suzbijanje bolesti ovisnosti.

Proračunom Općine Ližnjan -Lisignano je za ostvarenje Socijalnog programa u 2025. godini planirano ukupno **246.311,89 EURA**.

**II.**

## **PROGRAMSKI ZADACI**

Socijalnim programom tijekom 2025. godine provodit će se sljedeći oblici zaštite:

1. **PROGRAM OSIGURANJA SUFINANCIRANOG PRIJEVOZA**

**1.1.** Pravo na sufinanciranje prijevoza u javnom prometu na linijama koje prolaze područjem Općine Ližnjan-Lisignano, a koje održava “Pulapromet” Pula, osigurava se sljedećim korisnicima s prijavljenim prebivalištem ili/i stalnim boravkom na području Općine Ližnjan-Lisignano ukoliko nisu u radnom odnosu u visini od 100% od ukupne cijene mjesečne vozne karte **(povlaštena karta)**:

* slijepe i gluhe osobe s pratiocem,
* osobe oboljele od cerebralne i dječje paralize,
* osobe oboljele od multiple skleroze i srčani bolesnici,
* dijalizirani i transplantirani bubrežni bolesnici,
* druge osobe s tjelesnim oštećenjem organizma od 70% i više,
* osobe s intelektualnim oštećenjem,
* vojni i civilni invalidi rata s pratiocem (ukoliko je potreban – liječnička potvrda),
* invalidi rada u stanju socijalno zaštitne potrebe,
* članovi uže obitelji poginulih branitelja Domovinskog rata ukoliko to pravo nisu ostvarili po drugoj osnovi,
* djeca na redovnom školovanju bez jednog ili oba roditelja i korisnici učeničke stipendije dodijeljene po socijalnoj osnovi,
* djeca s poteškoćama u razvoju i djeca s invaliditetom s pratiocem

(roditeljem/skrbnikom)

* korisnici zajamčene minimalne naknade,
* osobe starije od 65. godina života koje nisu ostvarile pravo na mirovinu.

Iznimno, u pojedinačnim slučajevima, korisnicima umirovljeničke autobusne vozne karte temeljem posebne Odluke, kojima je uvidom u službenu evidenciju iz prethodnog razdoblja utvrđen konstantan prosječno veliki broj mjesečnih vožnji, Jedinstveni upravni odjel, zadržava pravo izdavanja povlaštene vozne karte, pozivom na načelo ekonomičnosti.

Iznimno po zahtjevu roditelja/skrbnika djece s poteškoćama u razvoju i djece s invaliditetom, koja pohađaju rehabilitacijske i druge programe zdravstvene zaštite i obrazovanja u ustanova na području Grada Pule-Pola, odobravat će se pojedinačnim rješenjima koja donosi Jedinstveni upravni odjel, mjesečnu naknadu za prijevoz djeteta koja će se isplaćivati na račun roditelja/skrbnika u protuvrijednosti cijene koštanja autobusne vozne karte javnog prijevoza od mjesta prebivališta do rehabilitacijske ustanove koju dijete pohađa (povlaštena vozna karta).

**1.2.** Pravo na financiranje prijevoza u javnom prometu, ukoliko nije podmireno iz županijskog ili državnog proračuna, na linijama koje prolaze područjem Općine Ližnjan-Lisignano, a koje održava “Pulapromet” Pula, osigurava se sljedećim osobama s prijavljenim prebivalištem ili/i stalnim boravkom na području Općine Ližnjan-Lisignano u visini od 100% od ukupne cijene mjesečne vozne karte **(učenička karta):**

* učenicima od prvog do četvrtog razreda Područnih osnovnih škola koje se nalaze na području Općine Ližnjan-Lisignano,
* učenicima na redovnom školovanju u OŠ "dr. Mate Demarina", Medulin od 5. do 8. razreda,
* učenicima od 5. do 8. razreda osnovne škole s područja Općine Ližnjan-Lisignano koji pohađaju osnovnoškolske ustanove na području Grada Pule-Pola,
* učenicima od 5. do 8. razreda osnovne škole na talijanskom jeziku u Gradu Puli-Pola,
* djeci na redovnom školovanju u srednjoškolskim ustanovama u Gradu Puli-Pola prema odredbama Odluke o socijalnoj skrbi Općine Ližnjan-Lisignano, odnosno prema posebnoj Odluci.

**1.3.** Pravo na sufinanciranje prijevoza u javnom prometu na linijama koje prolaze područjem Općine Ližnjan-Lisignano, a koje održava “Pulapromet” Pula, osigurava se i **(umirovljenička karta):**

* umirovljenicima iznad 65. godina starosti s područja Općine Ližnjan-Lisignano sukladno posebnoj Odluci.

Za program osiguranja sufinanciranog javnog prijevoza pod točkom 1.1., 1.2. i 1.3. u Proračunu Općine Ližnjan-Lisignano za 2025. godinu ukupno je osigurano **51.000,00 EURA.**

1. **OBRAZOVANJE**

**2.1.** Osigurava se pravo na sufinanciranje prehrane (školske marende) učenicima OŠ s područja Općine Ližnjan-Lisignano koji žive u obitelji koja ima potrebu za materijalnom zaštitom (korisnici dječjeg doplatka) u visini od 75%, te potpuno financiranje (u visini od 100%) školske prehrane (školske marende) učenicima OŠ koji žive u kućanstvu koje je korisnik prava u sustavu socijalne skrbi pri nadležnom Zavodu za socijalnu skrb- Područni ured Pula, sukladno odredbama posebne Odluke,

**2.2.** Sufinanciranje prehrane i boravka djece u predškolskim ustanovama (jaslice, dječji vrtići isl.) sukladno odredbama posebne Odluke,

**2.3.** sufinanciranje programa produženog boravka djece u osnovnoj školi, sukladno odredbama posebne Odluke,

**2.4.** sufinanciranje osnovnoškolskih udžbenika i ostale školske opreme, sukladno odredbama posebne Odluke,

**2.5.** studentske stipendije sukladno odredbama Pravilnika za dodjelu stipendija Općine

Ližnjan-Lisignano ( „Službene novine Općine Ližnjan-Lisignano“ broj 7/10, 3/11, 07/23). 46.000,00 EURA.

Za provođenje mjera socijalne politike u djelatnosti obrazovanja pod točkama 2.1., 2.3., 2.4. i 2.5., proračunom Općine Ližnjan-Lisignano za 2025. godinu, ukupno je planirano **110. 000,00 EURA.**

Mjera pod točkom 2.2., po svojoj prirodi predstavlja istovremeno mjeru socijalne politike i mjeru obrazovnog programa te se zbog cjelovitosti prikaza društveno obrazovnog programa ista navodi u djelu predškolskog odgoja i obrazovanja s predviđenim proračunskim sredstvima.

1. **POTPORE OSIGURANJEM BESPLATNOG BORAVKA DJECE U PREDŠKOLSKOJ**  **USTANOVI**

**3.1.** Podmiruju se u cijelosti troškovi boravka djece u predškolskoj ustanovi za:

* djecu poginulih branitelja i djecu poginulih civila Domovinskog rata,
* djecu invalida Domovinskog rata i djecu civilnih invalida Domovinskog rata čiji je invaliditet veći od 50%,
* djecu koja žive u obitelji koja ima potrebu za materijalnom zaštitom (odnosno djeca korisnika socijalne skrbi – korisnika socijalnog programa Vlade RH).

**3.2.** Osiguravaju se olakšice u plaćanju redovitog programa predškolske ustanove kojoj je osnivač Općina Ližnjan-Lisignano sukladno odredbama posebne Odluke, a pravo na olakšice u plaćanju redovitog programa utvrđuju predškolske ustanove posebnim Pravilnikom, temeljem dokumentacije koju dostavlja roditelj - korisnik.

1. **POMOĆ PRI PODMIRENJU TROŠKOVA STANOVANJA**

Troškovi stanovanja predstavljaju troškove najamnine, zaštićene najamnine, pričuve, odvoza kućnog smeća, komunalne naknade, električne energije, plina, drva ili drugih energenata, grijanja, vode, odvodnje te drugi troškovi stanovanja u skladu s posebnim propisima.

Uvjeti, visina i način sufinanciranja utvrđeni su temeljem odredbi Zakona o socijalnoj skrbi, Odluke o socijalnoj skrbi Općine Ližnjan-Lisignano.

Za mjeru pomoći pri podmirenju troškova stanovanja u Proračunu Općine Ližnjan-Lisignano za 2025. godinu ukupno je planirano **10.000,00 EURA**.

1. **ZAŠTITA BRAKA I OBITELJI, DJECE I MLADEŽI, STARIH OSOBA, JAVNOG ZDRAVLJA I SUZBIJANJE BOLESTI OVISNOSTI**

**5.1**. osiguravaju se jednokratne novčane potpore za novorođenu djecu, sukladno odredbama

posebne Odluke. Za navedenu mjeru Proračunom Općine Ližnjan-Lisignano za 2025.

godinu ukupno je planirano **10.000,00 EURA**.

**5.2.** osigurava se kroz sufinanciranje rada udruga iz raznih oblasti,

**5.3.** prema potrebi stanovnika organizirat će se više pojedinih tematskih predavanja za

stanovnike prema mjestu njihovog stanovanja.

**5.4.** temeljemSporazuma o sufinanciranju nabave specijalnog vozila za prijevoz osoba s

invaliditetom smanjene pokretljivosti, zaključenog između Društva osoba s tjelesnim

invaliditetom Južne Istre te I.Ž., Grada Pule, Grada Vodnjana, Općine Barban, Općine

Fažana, Općine Ližnjan, Općine Marčana. Općine Medulin, Općine Svetvinčenat,

Općina Ližnjan-Lisignano će na godišnjoj razini u slijedeće 3 godine osigurati **491,89**

**EURA** za nabavku kombi vozila.

**5.5.** **„POMOĆ U KUĆI NA PULJŠTINI“**

Suradnjom Gradskog društva Crvenog Križa Pula, Istarske Županije i šest jedinica lokalne samouprave (Grad Vodnjan-Dignano, Općina Ližnjan-Lisignano, Općina Medulin, Općina Barban, Općina Marčana i Općina Svetvinčenat) započet je pilot projekt „ Pomoć u kući na Puljštini“ u listopadu 2018. godine kojim se osigurava pružanje usluga podrške (prijevoz, kućni poslovi, održavanje higijene, organiziranje prehrane u domu korisnika, tehnički poslovi i uređenje okućnice) starijoj populaciji na području Puljštine. Usluga se u samom početku projekta zasnivala na modelu dijeljenja troškova između partnera te je obuhvaćala maksimalno 40 najpotrebnijih korisnika mjesečno. Verifikacija samog projekta i njegovo prerastanje u program socijalne usluge, ostvareno je Rješenjem (licenca) izdanim od nadležnog Upravnog Odjela Istarske Županije, KLASA: UP/I-550-01/19-01/06, UR.BROJ: 2163/1-06/6-19-21, od 04.10.2019. godine, kojim se ustvrdilo da Gradsko društvo Crvenog Križa Pula ispunjava minimalne uvjete za pružanje socijalne pomoći u kući putem zasebne organizacijske cjeline i to za aktivnosti obavljanja kućanskih poslova te održavanje osobne higijene. U međuvremenu je istom pristupila i općina Fažana. Uvjeti poslovanja utvrdit će se posebnim Ugovorima o financiranju krajem 2023. godine. Na području Općine Ližnjan-Lisignano u ovom trenutku uslugu koristi 15-18 korisnika.

Za provedbu ove socijalne usluge u proračunu Općine Ližnjan-Lisignano za 2025. godinu ukupno je planirano **15.700,00 EURA**.

* 1. TemeljemSporazuma o sufinanciranju nabave vozila za prijevoz osoba s invaliditetom Društva Distrofičara Istre na godišnjoj razini predviđa se iznos u visini od **200,00** **EURA.**

1. **CENTAR PODRŠKE -CP 521**

Suradnjom Općine Ližnjan-Lisignano te predstavnicima sedam Općina i Gradova dogovoreno je sufinanciranje inovativne socijalne usluge u zajednici Centar podrške 521 (u daljnjem tekstu: CP521). Gradovi i Općine utvrdili su potrebu za provođenje usluga u zajednici CP521. CP521 nudi usluge informiranja i savjetovanja te povezivanja pružatelja usluga s krajnjim korisnicima7 građanima, kroz potpuno individualizirani pristup. Osnovni cilj navedenog pristupa je omogućiti potrebitim građanima dobivanje konkretne usluge u najkraćem mogućem roku te pružiti pomoć i podršku u svakodnevnom životu.

Kroz povezivanje pružatelja i korisnika usluga , CP521 prati potrebe u zajednici te temeljem

saznanja upućuje preporuke JLP(R)S-ovima o kreiranju socijalnih politika.

Za navedenu uslugu u proračunmu Općine Ližnjan-Lisignano u 2025. godini ukupno

je planirano 4% ukupnog troška projekta, odnosno **4.200,00 EURA**.

1. **UKOP NEZBRINUTIH OSOBA**

Podmiruju se u cijelosti troškovi ukopa nezbrinutih osoba umrlih na području Općine Ližnjan-Lisignano i osoba s prijavljenim prebivalištem i/ili stalnim boravkom na području Općine Ližnjan-Lisignano koje nemaju bliže srodnike, a koji bi bili u mogućnosti podmiriti troškove ukopa, sukladno odredbama Odluke o socijalnoj skrbi Općine Ližnjan-Lisignano.

**9. POMOĆ U SUFINANCIRANJU POGREBNIH TROŠKOVA**

Sufinanciranje troškova ukopa osobe čija obitelj ima potrebu za materijalnom zaštitom –

sukladno odredbama Odluke o socijalnoj skrbi Općine Ližnjan-Lisignano, ostvaruje se u

svakom pojedinačnom slučaju, temeljem zahtjeva za jednokratnu novčanu pomoć, o čemu

donosi Rješenje Jedinstveni upravni odjel. Visina pomoći iznosi 132,72 EURA i isplaćuje

se poštanskom uputnicom ili na račun korisnika (člana obitelji umrlog) te ovisi o broju

potrebitih korisnika i raspoloživim proračunskim sredstvima.

**10. POMOĆ ZA IZVANBOLNIČKO LIJEČENJE OSOBA SA PSIHIČKIM SMETNJAMA**

Sufinanciraju se troškovi liječenja osoba sa psihičkim smetnjama sukladno odredbama Odluke o socijalnoj skrbi Općine Ližnjan-Lisignano.

**10. POMOĆ U OSIGURANJU ZDRAVSTVENE SKRBI**

Sufinanciraju se troškovi:

* specifične prehrane osobama oboljelim od celijakije, temeljem medicinske dokumentacije izdane od strane nadležnog liječnika,
* troškovi esencijalnih lijekova, koji nisu na listi lijekova propisanih na teret Hrvatskog zavoda za zdravstveno osiguranje, osobama oboljelim od multiple skleroze ili drugih za život opasnih oboljenja sukladno osiguranim sredstvima u proračunu,
* drugi troškovi zdravstvene skrbi koje u iznimno opravdanim slučajevima na zahtjev korisnika odobrava Općinsko vijeće Općine Ližnjan-Lisignano.

**11. POMOĆ OSIGURANJEM DODATNE MATERIJALNE ZAŠTITE**

Socijalno ugroženom stanovništvu osigurava se dodatna materijalna zaštita:

**11.1.**  korisnicima socijalnog programa općine i socijalno ugroženom stanovništvu te osobama koje se nađu u stanju socijalno – zaštitne potrebe putem jednokratne materijalne pomoći, troškovi stanovanja korisnicima Zajamčene minimalne naknade. Proračunom Općine Ližnjan-Lisignano za 2025. godinu za jednokratne materijalne pomoći planirano je **10.000,00 EURA,** te troškovi stanovanja 10.000,00 EURA(točka 4.).

**11.2.** korisnicima socijalnog programa općine i korisnicima zajamčene minimalne naknade temeljem rješenja Centra za socijalnu skrb Pula-Pola, jednokratno se osiguravaju paketi s hranom ili novčane pomoći povodom božićnih i uskršnjih blagdana, te je proračunom Općine Ližnjan-Lisignano za 2025. godinu ukupno planirano **5.000,00 EURA.**

**11.3**. prema potrebi, osigurava se jednokratna novčana pomoć ili paket s hranom obitelji koja se nađe u stanju materijalne i socijalne ugroženosti.

**11.4.** u suradnji s humanitarnim i drugim udrugama i organizacijama osigurava se prikupljanje i distribucija humanitarne pomoći.

**11.5.** isplata božićnice umirovljenicima sukladno posebnoj Odluci. Za navedenu mjeru proračunom Općine Ližnjan-Lisignano za 2025. godinu ukupno je planirano **16.100,00 EURA**.

**III.**

U dijelu koji se odnosi na su/financiranje projekata/programa/aktivnosti udruga i drugih neprofitnih organizacija civilnog društva u 2025. godini, a koje u svom djelovanju pokrivaju područje socijalno-zdravstvene djelatnosti, predviđeno je su/financiranje u iznosu od **13.620,00 EURA**, koji će se objaviti nakon donošenja Proračuna za 2025. godinu, sukladno posebnim propisima. S korisnicima čiji prijavljeni projekti/programi budu izabrani za financiranje na javnom natječaju, zaključit će se ugovor o financiranju te će im se odobrena financijska sredstva za provedbu projekta/programa isplaćivati sukladno ugovorenom modelu plaćanja.

Novčana sredstva doznačuju se korisnicima sukladno pravnim propisima, mogućnostima i ostvarenju prihoda u proračunu Općine Ližnjan-Lisignano (dinamici punjenja proračuna).

**IV.**

Ovaj Socijalni program Općine Ližnjan-Lisignano za 2025. godinu objaviti će se u „Službenim novinama Općine Ližnjan-Lisignano“ a stupa na snagu 1. siječnja 2025. godine.

KLASA: 550-02/24-01/03

URBROJ: 2163-24-04-24-1

Ližnjan, 19. prosinca 2024. godine

OPĆINSKO VIJEĆE OPĆINE LIŽNJAN-LISIGNANO

PREDSJEDNIK

Saša Škrinjar

**O B R A Z L O Ž E N J E**

**I. OSNOVA DONOŠENJA PROGRAMA**

Osnova donošenja socijalnog programa Općine Ližnjan za 2025. godinu temelji se na članku 19. Zakona o lokalnoj i područnoj (regionalnoj) samoupravi (“Narodne novine”, broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19, 144/20, 71/23), članka 6. Zakona o socijalnoj skrbi (''Narodne novine'' broj 18/22, 46/22, 119/22, 71/23, 156/23), Zakon o Proračunu (''Narodne novine'' broj 144/21) te odredbama Odluke o Socijalnoj skrbi Općine Ližnjan-Lisignano ("Službene novine Općine Ližnjan-Lisignano" broj 04/11).

Navedenim se pravnim izvorima utvrđuju poslovi iz samoupravnog djelokruga općine između kojih se navodi: osiguranje lokalne potrebe stanovnika u oblasti socijalne skrbi i javnog zdravlja, te se odredbama Zakona o socijalnoj skrbi utvrđuje mogućnost da jedinica lokalne samouprave na svom području pored zakonom utvrđenog obveznog kruga poslova predvidi i druge oblike socijalne pomoći i njihove iznose iznad utvrđenih standarda kroz svoje Odluke o Socijalnoj skrbi i kroz godišnje socijalne programe/ planove.

Prijedlogom programa javnih potreba u zdravstvu i socijalnoj skrbi na području Općine Ližnjan-Lisignano utvrđuju se javne potrebe u zdravstvu i socijalnoj skrbi te visina sredstava koja će se u 2025. godini planirati u Proračunu Općine Ližnjan-Lisignano za njihovo ostvarenje.

Općina Ližnjan-Lisignano u okviru svog samoupravnog djelokruga osigurava lokalne potrebe u oblasti socijalne skrbi. Predmetnim prijedlogom programa utvrđuju se njihovi oblici i obujam provođenja u 2025. godini. Sredstva za njegovo provođenje planirati će se u Proračunu Općine Ližnjan-Lisignano.

Prijedlog programa javnih potreba u zdravstvu i socijalnoj skrbi Općine Ližnjan-Lisignano za 2025. godinu u svojoj osnovi sadržava razradu oblika zaštite socijalno ugroženog pučanstva koja se temelji na aktima nadležnih tijela lokalne samouprave, a koji su svojom razinom, oblikom ili uvjetima za ostvarivanje iznad propisanih prava ili standarda u Republici Hrvatskoj.

Financiranje programa temeljeno je na sredstvima proračuna Općine koja su financijski iskazana u ovom programu.

**II. SVRHA DONOŠENJA SOCIJALNOG PROGRAMA OPĆINE**

Sadržaj i obim socijalnog programa općine uvjetovan je zakonskim osnovama, Odlukama JLS-a, planiranim proračunskim sredstvima kao i formom njegovog provođenja. Sukladno odredbama Zakona jedinica lokalne samouprave u provođenju godišnjeg socijalnog programa razmjenjuje podatke o korisnicima s Zavodom za socijalnu skrb Područni ured Pula-Pola, te drugim ustanovama, organizacijama, te udrugama koje djeluju u okviru socijalne djelatnosti sve u cilju pružanja što kvalitetnije socijalne usluge.

Donošenjem socijalnog programa općine za tekuću godinu osigurava se na lokalnom nivou više vidova socijalne pomoći koja obuhvaća veći broj osoba od korisnika zakonskih vidova pripomoći s područja općine a koji ista ostvaruju kroz područni centar za socijalnu skrb. Ovdje je potrebno istaknuti da je u tijeku izrada nacrta novog zakona o socijalnoj skrbi

**III. SADRŽAJ SOCIJALNOG PROGRAMA OPĆINE**

Socijalnim programom općine utvrđuju se pojedinim kategorijama stanovništva sljedeći oblici socijalne pomoći:

- materijalna zaštita socijalno ugroženog stanovništva,

* zaštita starijih osoba,
* zaštita invalidnih osoba,
* zaštita drugih odraslih osoba sa specifičnim potrebama socijalne skrbi i drugih oblika zaštite,
* zaštita braka i obitelji,
* zaštita djece i mladeži,
* javno zdravlje i zdravstvena skrb posebno ugroženih kategorija stanovništva,
* prevencija i suzbijanje bolesti ovisnosti.

**IV. FINANCIRANJE**

Za ostvarenje Socijalnog programa Općine Ližnjan-Lisignano u 2025. godini planiraju se sredstva u visini od **246.311,07 EURA**.

Po donošenju socijalnog programa Općine Ližnjan-Lisignano potrebno je isti prezentirati putem mrežne stranice općine, kroz adekvatne vidove kao što su organizacije potencijalnih korisnika na području Općine Ližnjan-Lisignano, kako bi se isti mogli upoznati s njegovim sadržajem, mjerilima te predviđenim sredstvima za njegovo izvršavanje.

OPĆINSKI NAČELNIK

**Marko Ravnić**